V. Veteška, podpredseda NR SR: (2004-06-30):
Ľ. Navrátilová, poslankyňa: Ďakujem za slovo. Dávam procedurálny návrh za vyňatie bodov 1, 2 až 4 spoločnej správy na osobitné hlasovanie. Ďalej predkladám tri návrhy tohto znenia: V čl. I bod 1 znie: V § 5 ods. 4 sa za písm. b) vkladajú nové písm. c) až f), ktoré znejú: „c) 25 % z materského určeného podľa osobitného predpisu, odkaz 8a, d) 25 % z invalidného dôchodku určeného podľa osobitného predpisu, odkaz 8b, 25 % sociálneho dôchodku priznaného z dôvodu invalidity a f) 25 % sirotského dôchodku určeného podľa osobitného predpisu, odkaz 8c“. Doterajšie písmená c) až m) sa označujú ako g) až r). Poznámky pod čiarou k odkazu 8a až 8c znejú: 8a - § 53 zákona č. 461/2003 o sociálnom poistení, 8b - § 73 ods. 1 zákona č. 461/2003 Z. z. 8c - § 77 zákona č. 461/2003 Z. z. V podstate tieto návrhy obsahuje aj spoločná správa, ale vzhľadom na to, že je tam nedostatok v spoločnej správe, je toto len zjednotený text. Už som požiadala. Po druhé, v článku II sa bod 2 mení takto 2: V § 64a ods. 8 znie: 8, ak fyzická osoba uvedená v ods. 2, ktorá opatruje občana s ťažkým zdravotným postihnutím, poberá dávky dôchodkového poistenia alebo dávky výsluhového zabezpečenia okrem sirotského dôchodku a invalidného dôchodku poistenca, ktorý pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 %, ale najviac o 70 % v porovnaní so zdravou fyzickou osobou, peňažný príspevok za opatrovanie podľa ods. 5 až 7 sa zníži o sumu, ktorá zodpovedá 50 % dávky dôchodkového poistenia alebo dávky výsluhového poistenia, ktorú poberá táto fyzická osoba. Krátenie peňažného príspevku za opatrovanie podľa ods. 9 prvej a druhej vety sa nepoužije. Ide zase len o upresnenie textu, ktorý sa nejako nedostal do spoločnej správy. Druhý môj návrh znie: Článok IV sa mení takto: „Tento zákon nadobúda účinnosť od 1. septembra 2004.“ Odôvodnenie je, k septembru sa budú valorizovať všetky sociálne dávky alebo väčšina sociálnych dávok a pre úrady práce sociálnych vecí a rodiny by znamenalo prijatie účinnosti k 1. júlu dvojnásobné vydávanie rozhodnutí a tým vlastne by prišlo k predĺženiu doby vybavovania, čo si nikto z nás neželá. Tretí môj návrh je, v článku II sa za novelizačný bod 1 vkladajú novelizačné body 2, 3, ktoré znejú: 2 - v § 64a sa za ods. 7 vkladá nový ods. 8, ktorý znie: „Peňažný príspevok za opatrovanie podľa ods. 5 až 7 sa zvyšuje o 1500 korún mesačne, ak je občanom s ťažkým zdravotným postihnutím jedno alebo viacero nezaopatrených detí a fyzická osoba uvedená v ods. 2 nemá v čase opatrovania príjem podľa osobitného predpisu, odkaz na 44a, a nepoberá dávky dôchodkového poistenia alebo dávky výsluhového zabezpečenia.“ Doterajšie odseky 8 až 14 sa označujú ako 9 až 15. 3 - v § 64a ods. 10 sa slová: „podľa odsekov 5 až 8“ nahradzujú slovami: „podľa odsekov 5, 6, 7 a 9“. Po druhé, v článku II sa za novelizačný bod 3 vkladá novelizačný bod 4, ktorý znie: V § 64a ods. 13 sa slová: „podľa odsekov 5 až 9“ nahrádzajú slovami „podľa odsekov 5, 6, 7, 9 a 10“. V súvislosti s navrhovanou legislatívnou úpravou treba vykonať legislatívnotechnické úpravy článku II návrhu skupiny poslancov v bodoch 2 a 3 súvisiace s doplnením nových odsekov 64a a s tým súvisiacich predznačením odsekov. Dôvodom tohto môjho návrhu je navrhnúť zvýšenie výšky peňažného príspevku za opatrovanie v prípadoch, keď nezaopatrené dieťa alebo viacero nezaopatrených detí opatruje fyzická osoba, ktorej jediným zdrojom príjmu je len tento peňažný príspevok za opatrovanie. Predpokladá sa, že prijatie navrhovanej zmeny by predstavovalo nárast finančných prostriedkov na peňažný príspevok za opatrovanie v roku 2004 o cca 80 miliónov korún a v roku 2005 o cca 165 miliónov korún. Tento návrh sme konzultovali s ministerstvom práce, sociálnych vecí a rodiny. To sú všetky tri, áno? Ďakujem za pozornosť.